Avedøre Kirke
Avedøre Kirke er en sognekirke, som ligger vestligt i Avedøre.
Kirken har ingen kirkegård i umiddelbar tilknytning og er i stedet omgivet af boligbyggeri og kommercielt byggeri.
Kirken af rødbrune teglsten blev opført i årene 1976-1977 efter tegning af arkitekten Palle Rydahl Drost (1933-2011).
Kirkesalen indgår i den vestlige del af et firefløjet anlæg, der også indeholder menighedslokaler og kontorer samt en menighedssal. Centralt i anlægget findes en atriumgård. Syd for kirkesalen, i anlæggets sydvestlige hjørne, står et klokketårn i samme rødbrune sten som den øvrige kirkebygning.
Indvendigt præges kirken af loftet, der på karakteristisk vis skråner opad mod alteret i syd, de højt placerede vinduer under loftet i syd og nord, samt kontrasten mellem den hvidmalede altervæg mod syd og de øvrige vægge, som fremstår i rå mursten. Denne kontrast afspejles i loftet og gulvet, hvor loftets hvide, lette betonkonstruktion står i kontrast til den varme, tunge glød fra gulvets røde og sorte teglstensfliser.
Kirkens inventar er for en stor del udført efter tegning af kirkens arkitekt og stammer fra indvielsen. Dette gælder alterbordet, prædikestolen og kirkens oprindelige stole, som er i blankt, lyst fyrretræ.
Døbefonten er i brunt stentøj og er udført af kunstneren Allan Schmidt i 1977, mens klædet over prædikestolen og alterbilledet, ”Pinse”, er udført af Ullrich Rössing (1939-2019). Vest for alteret hænger et moderne, forgyldt kors af Holger Jensen (1918-2004).